P9_TA(2022)0030

Správa o vykonávaní týkajúca sa dobrých životných podmienok zvierat v poľnohospodárskych podnikoch

Uznesenie Európskeho parlamentu zo 16. februára 2022 o správe o vykonávaní týkajúcej sa dobrých životných podmienok zvierat v poľnohospodárskych podnikoch (2020/2085(INI))

(2022/C 342/06)

Európsky parlament,

— so zreteľom na článok 13 Zmluvy o fungovaní Európskej únie (ZFEÚ), v ktorom je stanovené, že „Únia a členské štáty [berú] maximálny ohľad na požiadavky blaha zvierat ako cítiacich bytostí, pričom rešpektujú zákonné a správne ustanovenia a zvyky členských štátov týkajúce sa najmä náboženských rituálov, kultúrnych tradícií a regionálneho dedičstva“,

— so zreteľom na štúdiu tematickej sekcie pre práva občanov a ústavné veci v rámci generálneho riaditeľstva pre vnútorné politiky Únie z novembra 2020 s názvom End the cage age: Looking for alternatives (Skoncujme s klietkovým chovom: hľadanie alternatív), na svoje uznesenie z 10. júna 2021 o európskej iniciatíve občanov s názvom End the Cage Age (Skoncujme s klietkovým chovom) (1) a na oznámenie Komisie z 30. júna 2021 týkajúce sa európskej iniciatívy občanov (EIO) „End the Cage Age“ (C(2021)4747),

— so zreteľom na smernicu Rady 98/58/ES z 20. júla 1998 o ochrane zvierat chovaných na hospodárske účely (2) (všeobecná smernica),

— so zreteľom na smernicu Rady 1999/74/ES z 19. júla 1999, ktorou sa stanovujú minimálne normy na ochranu nosníc (3),

— so zreteľom na smernicu Rady 2007/43/ES z 28. júna 2007, ktorou sa stanovujú minimálne normy na ochranu kurčiat chovaných na produkciu mäsa (4),

— so zreteľom na smernicu Rady 2008/119/ES z 18. decembra 2008, ktorou sa stanovujú minimálne normy na ochranu teliat (5),

— so zreteľom na smernicu Rady 2008/120/ES z 18. decembra 2008, ktorou sa stanovujú minimálne normy na ochranu ošípaných (6),

— so zreteľom na štúdiu výskumnej služby Európskeho parlamentu z júna 2021 s názvom Implementation of EU legislation on „on-farm“ animal welfare: potential EU added value from the introduction of animal welfare labelling requirements at EU level (Vykonávanie právnych predpisov EÚ o dobrých životných podmienkach zvierat v poľnohospodárskych podnikoch: potenciálna pridaná hodnota EÚ v dôsledku zavedenia požiadaviek na označovanie dobrých životných podmienok zvierat na úrovni EÚ),

— so zreteľom na štúdiu vypracovanú v októbri 2020 pre Komisiu na podporu hodnotenia stratégie EÚ v oblasti ochrany a dobrých životných podmienok zvierat na obdobie rokov 2012 – 2015,

— so zreteľom na svoje uznesenie zo 14. marca 2017 o minimálnych normách na ochranu chovných králikov (7),

— so zreteľom na svoje uznesenie z 25. októbra 2018 o dobrých životných podmienkach zvierat, používaní antimikrobiálnych látok a environmentálnom vplyve priemyselného chovu brojlerov (8),

— so zreteľom na svoje uznesenie z 9. júna 2021 o stratégii EÚ v oblasti biodiverzity do roku 2030: prinavrátenie prírody do našich životov (9),

— so zreteľom na závery Rady zo 16. decembra 2019 o dobrých životných podmienkach zvierat – neoddeliteľnej súčasti udržateľného chovu zvierat;

— so zreteľom na závery Rady zo 7. decembra 2020 o označovaní dobrých životných podmienok zvierat v celej EÚ,

— so zreteľom na osobitnú správu Európskeho dvora audítorov č. 31 zo 14. novembra 2018 o dobrých životných podmienkach zvierat v EÚ: uzavretie medzery medzi ambicióznymi cieľmi a vykonávaním v skutočnosti,

— so zreteľom na kontrolu vhodnosti právnych predpisov EÚ v oblasti dobrých životných podmienok zvierat, ktorú v súčasnosti vykonáva Komisia,

— so zreteľom na stanovisko Výboru regiónov z 5. decembra 2018 k reforme spoločnej poľnohospodárskej politiky (10),

— so zreteľom na osobitný prieskum Eurobarometra 505 s názvom Prispôsobenie našich potravín budúcnosti – očakávania občanov,

— so zreteľom na päť slobôd, ktoré opísala Svetová organizácia pre zdravie zvierat, konkrétne oslobodenie od hladu, podvýživy a smädu, oslobodenie od strachu a úzkosti, oslobodenie od tepelného stresu a fyzického nepohodlia, oslobodenie od bolesti, zranení a chorôb a slobodu prejavovať obvyklé správanie,

— so zreteľom na oznámenie Komisie z 12. mája 2021 s názvom Strategické usmernenia pre udržateľnejšiu a konkurencieschopnejšiu akvakultúru EÚ na obdobie 2021 – 2030 (COM(2021)0236),

— so zreteľom na článok 54 rokovacieho poriadku, ako aj na článok 1 ods. 1 písm. e) rozhodnutia Konferencie predsedov z 12. decembra 2002 o postupe schvaľovania vypracovania iniciatívnych správ a na prílohu 3 k tomuto rozhodnutiu,

— so zreteľom na stanovisko Výboru pre životné prostredie, verejné zdravie a bezpečnosť potravín,

— so zreteľom na správu Výboru pre poľnohospodárstvo a rozvoj vidieka (A9-0296/2021),

A. keďže dobré životné podmienky zvierat sú dôležitým kritériom pre našich poľnohospodárov a etickou témou, ktorá u spotrebiteľov a v našej spoločnosti vo všeobecnosti naberá na dôležitosti; keďže záujem spotrebiteľov o kvalitu zakúpených potravín a dobré životné podmienky zvierat je vyšší ako kedykoľvek predtým a občania EÚ chcú mať ako spotrebitelia možnosť prijímať informovanejšie rozhodnutia; keďže kvalita potravín z hľadiska dobrých životných podmienok a zdravia zvierat zohráva dôležitú úlohu pri dosahovaní cieľov stratégie „z farmy na stôl“;

B. keďže v článku 13 ZFEÚ sa uznáva, že zvieratá sú cítiace bytosti, a stanovuje, že Únia a jej členské štáty pri formulovaní a vykonávaní politík Únie v oblasti poľnohospodárstva a rybárstva v plnej miere zohľadňujú požiadavky na dobré životné podmienky zvierat, pričom rešpektujú zvyky týkajúce sa náboženských rituálov, kultúrnych tradícií a regionálneho dedičstva v členských štátoch;

C. keďže európske normy pre výrobu potravín vrátane kritérií dobrých životných podmienok zvierat síce patria medzi najprísnejšie na svete, no napriek tomu sa musia zlepšiť; keďže niekoľko krajín a regiónov podniklo v tomto smere ďalšie kroky, ako napríklad zákaz určitých foriem chovu v klietkach;

D. keďže zabezpečenie jednotného znenia a uplatňovania právnych predpisov v oblasti dobrých životných podmienok zvierat a ich aktualizácia v súlade s najnovšími vedeckými poznatkami je predpokladom zvyšovania noriem v oblasti dobrých životných podmienok zvierat a presadzovania ich úplného dodržiavania;

E. keďže niektorí európski poľnohospodári za posledné desaťročia dosiahli určitý pokrok tým, že kriticky prehodnocovali svoje postupy a zlepšovali a prispôsobovali svoju prácu; keďže pri zlepšovaní svojich postupov sa opierajú o podporu poradných a výskumných orgánov a viacerých mimovládnych organizácií (MVO); keďže zavádzanie inteligentných poľnohospodárskych technológií na monitorovanie zdravia a dobrých životných podmienok zvierat má potenciál ďalej zlepšovať prevenciu chorôb a vykonávanie noriem v oblasti dobrých životných podmienok zvierat; keďže európski poľnohospodári chcú v tejto oblasti naďalej napredovať, ale čelia technickým, legislatívnym a ekonomickým prekážkam; keďže pri zlepšovaní dobrých životných podmienok zvierat sa musia zohľadňovať zdravotné aspekty špecifické pre jednotlivé druhy a keďže náklady by nemali znášať len výrobcovia;

F. keďže priemyselný chov hospodárskych zvierat zohráva v poľnohospodárstve v EÚ významnú úlohu; keďže len za niečo vyše desať rokov zaniklo niekoľko miliónov poľnohospodárskych podnikov, teda viac ako tretina všetkých poľnohospodárskych podnikov v Európe, z ktorých prevažnú väčšinu predstavovali malé rodinné podniky, a to v dôsledku zvyšovania rozsahu a intenzifikácie systému poľnohospodárstva;

G. keďže hospodárska nestabilita núti chovateľov dobytka, aby zohľadňovali dlhé obdobia amortizácie a investícií, napríklad pokiaľ ide o chovné zariadenia, ktoré majú zlepšiť dobré životné podmienky zvierat;

H. keďže európski poľnohospodári v súčasnosti podnikajú ďalšie kroky v súvislosti s vývojom chovu a ustajňovania zvierat s cieľom posilniť zbližovanie s piatimi slobodami Svetovej organizácie pre zdravie zvierat;

I. keďže dobré životné podmienky zvierat idú ruka v ruke s dobrými podmienkami pre všetkých poľnohospodárov a prevádzkovateľov poľnohospodárskych podnikov, ktorým treba poskytnúť príslušné zdroje a väčšiu praktickú podporu na úrovni EÚ;

J. keďže pandémia ochorenia COVID-19 zdôraznila priame prepojenie medzi zdravím a dobrými životnými podmienkami zvierat a ľudí; keďže dobré životné podmienky zvierat súvisia tiež so životným prostredím, čo najlepšie ukázal rámec „jedny dobré životné podmienky“;

K. keďže európske podniky na chov hospodárskych zvierat zamestnávajú približne 4 milióny ľudí (platených alebo neplatených), z ktorých 80 % žije v novších členských štátoch (11);

L. keďže obchod s rybami v rámci EÚ zohráva zásadnú úlohu v celkovom obchode EÚ s produktmi rybárstva a v roku 2014 predstavoval 86 % celkového obchodu v rámci EÚ aj mimo nej, pričom jeho celkový objem predaja dosiahol 5,74 milióna ton s hodnotou 20,6 miliardy EUR, čo je najvyššia zaznamenaná hodnota od roku 2006 (12);

M. keďže zdravie a dobré životné podmienky zvierat majú zásadný význam pre zaistenie bezpečnosti potravín, potravinovej bezpečnosti a verejného zdravia a prispievajú k normám vysokej kvality v EÚ;

N. keďže zdravé hospodárske zvieratá majú zásadný význam pre dosiahnutie udržateľného poľnohospodárstva s nižšími emisiami uhlíka;

O. keďže vedecký a technický vývoj zlepšili naše chápanie zvierat ako cítiacich bytostí a ich správania a dobrých životných podmienok;

P. keďže sa vyskytli značné ťažkosti pri zbere údajov týkajúcich sa vykonávania právnych predpisov o dobrých životných podmienkach zvierat v poľnohospodárskych podnikoch z hľadiska kvality, ako aj dostupnosti týchto údajov, pretože od členských štátov sa nevyžaduje monitorovanie a zber údajov;

Q. keďže súčasné právne predpisy sú čiastočne zastarané a zaostávajú za poznatkami o osobitných potrebách zvierat v závislosti od druhu, veku, veľkosti a fyzického stavu, ako aj za vedeckým a technickým pokrokom v oblasti poľnohospodárskych postupov;

R. keďže súčasne s vnútroštátnymi právnymi predpismi existuje súbor právnych predpisov EÚ, ktorý poskytuje kombináciu výnimiek, odchýlok a nejasných požiadaviek a nestanovuje osobitné záruky ani nezaručuje úrovne ochrany, čo vedie k mnohým nežiaducim postupom a spôsobuje legislatívnu roztrieštenosť a právnu neistotu na domácom trhu, pričom toto všetko sa považuje faktory, ktoré narúšajú hospodársku súťaž;

S. keďže právne predpisy EÚ o dobrých životných podmienkach zvierat stanovujú špecifické minimálne normy týkajúce sa dobrých životných podmienok jednotlivých druhov zvierat len v prípade ošípaných, nosníc, brojlerov a teliat, pričom špecifické právne predpisy neexistujú v prípade žiadneho iného druhu chovaného na výrobu potravín, konkrétne pre mliekový dobytok a hovädzí dobytok starší ako šesť mesiacov, ovce a kozy, rodičov brojlerových kurčiat a nosníc, mládky, morky, kačice a husi, prepelice, ryby a králiky; keďže právne predpisy EÚ v oblasti dobrých životných podmienok zvierat v súčasnosti neobsahujú ustanovenia špecifické pre jednotlivé druhy a vek, ktoré sa vzťahujú na všetky fázy výrobného cyklu; keďže početné suchozemské hospodárske zvieratá a ryby z farmového chovu patriace k rôznym druhom sú v súčasnosti chránené len všeobecnými ustanoveniami všeobecnej smernice;

T. keďže k zlepšeniu chovateľských postupov prispeli iné iniciatívy ako právne predpisy EÚ a úradné kontroly; keďže mnohé členské štáty zaviedli vlastné normy dobrých životných podmienok zvierat, ktoré sú prísnejšie ako normy EÚ;

U. keďže členské štáty majú značný priestor na voľnú úvahu, pokiaľ ide o spôsob stanovenia požiadaviek a posudzovania ich plnenia; keďže členské štáty zaujali rôzne prístupy k prideľovaniu zdrojov a stanovovaniu priorít úradných kontrol;

V. keďže vykonávanie právnych predpisov je medzi členskými štátmi veľmi nekonzistentné; keďže to viedlo k rôznym úrovniam dodržiavania predpisov a hrozí znevýhodnenie poľnohospodárov, ktorí predpisy dodržiavajú;

W. keďže vďaka smerniciam o ošípaných (gravidné prasnice), teľatách a nosniciach došlo k pozitívnym štrukturálnym zmenám v spôsobe chovu zvierat; keďže v odvetviach vajec, teľacieho a bravčového mäsa smernice viedli k značným zmenám, pokiaľ ide o budovy a zariadenia, a prispeli k určitým zmenám v počte a veľkosti chovov;

X. keďže sa zistilo, že všeobecná smernica mala vo všeobecnosti menší vplyv ako smernice týkajúce sa jednotlivých druhov a slabý účinok, pokiaľ ide o zlepšenie životných podmienok zvierat, a to v dôsledku nejasnej povahy jej požiadaviek, širokých možností výkladu a absencie druhovo špecifickej ochrany pre dojnice, brojlery a plemenné sliepky, králiky, ovce a morky;

Y. keďže v dôsledku výrobného tlaku zostávajú hlavné problémy, ktoré mali právne predpisy riešiť, naďalej rozšírené, a to vrátane mrzačenia a stiesnených a stresujúcich podmienok; keďže ciele týkajúce sa ustajnenia prasníc neboli dosiahnuté a vykonávanie právnych predpisov je celkovo nekonzistentné, pretože ustajnenie prasníc je stále príliš stiesnené a stresujúce a chýba mu dostatočný obohacujúci materiál;

Z. keďže smernica 1999/74/ES o nosniciach bola úspešná v tom, že poskytla dobré vymedzenia rôznych výrobných systémov; keďže tento úspech je však obmedzený vzhľadom na širokú škálu prístupov členských štátov k jej vykonávaniu a na nedostatok jasných, záväzných a komplexných ustanovení smernice, čo umožňuje pretrvávanie deformovanej hospodárskej súťaže na jednotnom trhu, a vzhľadom na to, že táto smernica nepreukázala dostatočný pokrok, nenaplnila skutočné potreby nosníc a postupne vytvorila tlak na zmenu, čo sú dôvody, pre ktoré sa v jednotlivých členských štátoch začali viac využívať alternatívy k systému ustajnenia v klietkach (13);

AA. keďže je v záujme poľnohospodárov aj spotrebiteľov zabezpečiť rovnaké podmienky na vnútornom trhu a rovnaké podmienky pre dovoz výrobkov z tretích krajín;

AB. keďže sa zlepšili pracovné podmienky chovateľov nosníc a teliat, čo však nevyhnutne neplatí pre chovateľov ošípaných;

AC. keďže Komisia rozhodla, že v roku 2022 dokončí posúdenie vplyvu zákazu klietkového chovu, ktoré pripravil Európsky úrad pre bezpečnosť potravín (EFSA), a do roku 2023 aj revíziu právnych predpisov v oblasti dobrých životných podmienok zvierat vrátane všeobecnej smernice;

AD. keďže je nevyhnutné rozlišovať medzi neoverenými prípadmi nedodržiavania predpisov, ktorým sa venuje nadmerná pozornosť, a drvivou väčšinou poľnohospodárov, ktorí predpisy dodržiavajú;

AE. keďže metódy chovu hospodárskych zvierat a systémy výroby sa medzi členskými štátmi líšia;

AF. keďže poľnohospodárska demografia Európy sa znepokojivo zhoršuje; keďže nedostatočná generačná výmena by mala nežiaduci vplyv na vykonávanie noriem v oblasti dobrých životných podmienok zvierat;

AG. keďže poľnohospodárske, environmentálne a medzinárodno-obchodné stratégie a opatrenia EÚ na zabezpečenie rovnakých podmienok v rámci jednotného trhu by mali byť súdržné, komplementárne a vhodné;

AH. keďže spoločná poľnohospodárska politika (SPP) je jedným z regulačných a finančných nástrojov, ktoré možno použiť ako stimul na zlepšovanie zdravia a dobrých životných podmienok hospodárskych zvierat, najmä prostredníctvom ekologických režimov, ale aj podporou investícií, hoci v záujme dosiahnutia pokroku v tomto smere je okrem SPP potrebné aj ďalšie financovanie; keďže podľa hodnotenia najnovšej stratégie EÚ v oblasti dobrých životných podmienok zvierat, ktoré vykonala Komisia, však členské štáty v plnej miere nevyužívajú finančné prostriedky na účely zabezpečenia dobrých životných podmienok zvierat a milióny EUR z financovania EÚ na rozvoj vidieka, ktoré sú určené na zlepšenie dobrých životných podmienok zvierat, sa v súčasnosti nevyužívajú alebo sa využívajú nedostatočne; keďže chov hospodárskych zvierat je hlavným príjemcom pomoci z druhého piliera určenej poľnohospodárskym podnikom v oblastiach s prírodnými obmedzeniami, ktoré tvoria 50 % využívanej poľnohospodárskej plochy v Európe, ako aj agroenvironmentálnych opatrení, ktorými sa kompenzujú dodatočné náklady spojené s nepriaznivou polohou alebo povinnosťou dodržiavať osobitné právne predpisy (14);

AI. keďže je potrebné osobitne dbať na zabezpečenie lepších životných podmienok zvierat počas celého výrobného cyklu a na presadzovanie prísnejších noriem týkajúcich sa dobrých životných podmienok zvierat na domácom aj medzinárodnom trhu, ako aj na zabezpečenie toho, aby naše politické rozhodnutia neoslabili európske odvetvie živočíšnej výroby alebo nespôsobili zníženie produkcie, ktoré by viedlo k premiestneniu výroby do iných častí sveta, kde sú podmienky a normy chovu horšie ako v Európe, a tiež na ďalšie súvisiace problémy, ktoré majú nepriaznivý vplyv nielen na normy týkajúce sa dobrých životných podmienok zvierat, ale aj na európske environmentálne ciele;

AJ. keďže označovanie môže byť účinné len vtedy, ak je založené na vedeckých poznatkoch, pre spotrebiteľov ľahko pochopiteľné a umožňuje jednoduché informované rozhodovanie, navrhnuté pre integrovaný jednotný trh, uplatňované na všetky živočíšne výrobky a opiera sa o koherentnú obchodnú politiku EÚ s cieľom zabrániť vstupu výrobkov vyrobených podľa nižších noriem na trh, a len ak nemá ďalšie hospodárske dôsledky pre hospodárske subjekty v potravinárskom odvetví, najmä poľnohospodárov, a je pre našich výrobcov skutočne realizovateľné bez príliš vysokých nákladov na zavedenie alebo obmedzení; keďže takéto označovanie musí prispievať aj k vytváraniu príležitostí na trhu pre výrobcov; keďže z výsledkov výskumu a verejných konzultácií vyplýva, že určité zainteresované strany, najmä obchodníci, nepodporujú návrh na povinné označovanie v plnej miere; keďže dobrovoľné označovanie bude trhom odmenené, ak nebude k dispozícii trhové rozlíšenie na základe výrobných charakteristík; keďže je k dispozícii málo informácií o vplyve skúmaných systémov označovania na potravinárske podniky, ako aj na dôveru spotrebiteľov a ich chápanie postupov v oblasti dobrých životných podmienok zvierat;

AK. keďže používanie technológií vysledovateľnosti DNA na sledovanie a vyhľadanie každého chorého zvieraťa alebo infikovaných potravín má potenciál ubezpečiť spotrebiteľov zaistením bezpečnosti potravín a zabránením potravinovým podvodom;

AL. keďže informačné nástroje pre spotrebiteľov by mali byť koncipované tak, aby sa zachovali rovnaké podmienky a harmonizovaný prístup, čo v súčasnosti nie je možné pre množstvo súkromných iniciatív používajúcich nechránené pojmy a tvrdenia týkajúce sa dobrých životných podmienok zvierat pre rôzne normy; keďže v EÚ rastie trh so živočíšnymi produktmi z bezklietkových, voľných a ekologických systémov chovu, ako aj s rastlinnými alternatívami;

AM. keďže cieľom legislatívnych opatrení by mala byť harmonizácia a zlepšenie vykonávania predpisov a noriem;

AN. keďže väčšinu systémov označovania dobrých životných podmienok zvierat iniciuje súkromný sektor a zvyšok je výsledkom verejno-súkromných partnerstiev alebo v menšej miere iniciatív príslušných vnútroštátnych subjektov v niektorých členských štátoch;

AO. keďže systémy označovania dobrých životných podmienok zvierat sú v EÚ dobrovoľné; keďže väčšina z nich zahŕňa iné aspekty než dobré životné podmienky zvierat, ako je vysledovateľnosť, udržateľnosť a zdravie; keďže sa značne líšia, pokiaľ ide o fungovanie a dizajn;

AP. keďže neexistuje konsenzus, pokiaľ ide o perspektívu povinných pravidiel označovania dobrých životných podmienok zvierat, najmä z dôvodu hospodárskych dôsledkov vyplývajúcich z ich vykonávania, a to najmä pre chovateľov hospodárskych zvierat; keďže aj keby povinné pravidlá vyrovnali určité nezrovnalosti na európskom trhu, mali by tlmiaci účinok na súkromné iniciatívy zamerané na vytváranie diferenciácie výrobkov a využívanie dobrých životných podmienok zvierat ako obchodnej páky;

Závery a odporúčania

Vykonávanie predpisov

1. víta hodnotenie a revíziu právnych predpisov v oblasti dobrých životných podmienok zvierat Komisiou do roku 2023, a to aj pokiaľ ide o prepravu a zabíjanie zvierat, ktorých cieľom je zosúladiť ich s najnovšími vedeckými dôkazmi, rozšíriť ich rozsah pôsobnosti, uľahčiť ich presadzovanie a zabezpečiť vyššiu úroveň dobrých životných podmienok zvierat, ako sa uvádza v stratégii Z farmy na stôl;

2. uznáva pokroky, ktoré dosiahli mnohí chovatelia vo svojich podnikoch, najmä pokiaľ ide o dobré životné podmienky zvierat, ako aj zanietenie a oddanosť novátorskému mysleniu a pokroku u niektorých z nich;

3. odporúča, aby sa všetkým chovateľom poskytli prostredníctvom rámca na úrovni EÚ prostriedky na účasť v procese pokroku na základe objektívnych ukazovateľov týkajúcich sa piatich základných slobôd stanovených Svetovou organizáciou pre zdravie zvierat;

4. požaduje, aby akékoľvek budúce legislatívne iniciatívy (či už tvorba nových právnych predpisov, alebo preskúmanie existujúcich), ktoré zahŕňajú úpravu alebo zmenu systému živočíšnej výroby (vrátane ustajnenia) a kritérií dobrých životných podmienok hospodárskych zvierat, boli založené na spoľahlivých a najnovších vedeckých údajoch alebo štúdiách, ktoré pochádzajú z výskumu založeného na systémovom prístupe, a zohľadňovali všetky aspekty s cieľom dosiahnuť udržateľnosť a dobré životné podmienky zvierat; požaduje zachovanie rovnováhy, vedecké poradenstvo zamerané na spôsob, ako zmeny, ktoré sa majú zaviesť, ovplyvnia zvieratá, životné prostredie a poľnohospodárov, najmä drobných poľnohospodárov, a konzultácie s príslušnými orgánmi členských štátov v čo najskoršej fáze legislatívneho procesu;

5. zdôrazňuje, že pred prijatím akýchkoľvek rozhodnutí treba vykonať posúdenia vplyvu a vypracovať prístup prispôsobený jednotlivým druhom s cieľom stanoviť špecifické požiadavky pre každý druh chovu hospodárskych zvierat;

6. vyzýva na lepšie riadenie veterinárnej prevencie a podporu prísnych noriem v oblasti zdravia a dobrých životných podmienok zvierat, najmä pokiaľ ide o očkovanie a predchádzanie zbytočnému používaniu antimikrobiálnych látok, s cieľom predchádzať šíreniu zoonotických ochorení;

7. je si vedomý, že EFSA predložil v reakcii na žiadosti Komisie niekoľko stanovísk k používaniu opatrení zameraných na zvieratá v prípade druhov, na ktoré sa nevzťahujú osobitné právne predpisy (dojnice a hovädzí dobytok); vyjadruje poľutovanie nad tým, že tieto opatrenia zamerané na zvieratá, ktoré navrhol EFSA, sa zatiaľ nevykonali; vyzýva preto Komisiu, aby zabezpečila, že tieto opatrenia zamerané na zvieratá sa aktualizujú o najnovšie vedecké poznatky a začlenia do existujúcich špecifických právnych predpisov;

8. uznáva, že podľa vedeckých orgánov sú opatrenia zamerané na zvieratá síce žiaduce, no nie vždy vykonateľné a objektívne overiteľné; vyzýva preto Komisiu, aby v súvislosti s revíziou právnych predpisov EÚ v oblasti dobrých životných podmienok zvierat sformulovala veľmi konkrétne a overiteľné požiadavky s ohľadom na najnovšie vedecké stanoviská a rôzne výrobné systémy v členských štátoch;

9. vyzýva Komisiu, aby zabezpečila dodržiavanie existujúcich právnych predpisov v oblasti dobrých životných podmienok zvierat a v prípade potreby aktualizovala pravidlá tak, aby lepšie zodpovedali požiadavkám spoločnosti, s ohľadom na vedecký pokrok a výsledky výskumu v tejto oblasti, a zároveň rozšírila rozsah pôsobnosti a flexibilitu týchto pravidiel tak, aby sa prispôsobili najnovšiemu vedeckému a technologickému vývoju a cieľom zelenej dohody;

10. pripomína, že po primeranom vedeckom hodnotení a po porade s príslušnými orgánmi a zainteresovanými stranami v členských štátoch sa musia vykonať kvantifikovateľné zmeny zamerané na výsledky s cieľom riešiť výzvy, ktorým čelia chovatelia, na jednej strane a potreby a očakávania občanov a zdravie a dobré životné podmienky zvierat na druhej strane, pričom treba náležite zohľadniť najlepšie možnosti pre spotrebiteľov a ich kúpnu silu; pripomína, že náš európsky potravinový systém by mal poskytovať prístup k cenovo dostupným a kvalitným potravinám; domnieva sa, že výrobcom by sa mal zaručiť spravodlivý podiel na cene potravinárskych výrobkov, ktoré sú v súlade s právnymi predpismi EÚ v oblasti dobrých životných podmienok zvierat;

11. požaduje kratšie dodávateľské reťazce v oblasti výživy, ktoré by mali využívať miestne alebo regionálne vyrábané potraviny s cieľom poskytnúť spotrebiteľom lepší priamy prístup k miestnym potravinám a podporiť drobných poľnohospodárov;

12. vyzýva zákonodarcov, aby sa oboznámili s dôsledkami tohto vývoja a aby si ich boli plne vedomí; žiada, aby sa zmeny hodnotili na základe komplexného prístupu zahŕňajúceho sociálne, environmentálne a hospodárske zložky udržateľnosti, ako aj zložky udržateľnosti týkajúce sa dobrých životných podmienok zvierat a tiež otázky ergonómie pre poľnohospodárov a zdravotné aspekty a osobitne zohľadňujúceho prístup „jedno zdravie“; pripomína, že dobré životné podmienky zvierat sa musia spájať s udržateľným ekonomickým prístupom;

13. zdôrazňuje potrebu zlepšiť dobré životné podmienky a zdravie zvierat v živočíšnej výrobe v rámci prístupu „jedno zdravie“; poukazuje na to, že na dosiahnutie tohto cieľa je kľúčové zlepšiť postupy chovu zvierat, pretože lepšie životné podmienky zvierat zlepšujú zdravie zvierat, čím sa znižuje potreba liekov a zamedzuje šírenie zoonóz; vyzýva Komisiu, aby v rámci revízie právnych predpisov o dobrých životných podmienkach zvierat rozvinula aj prístup „jedny dobré životné podmienky“;

14. vyzýva Komisiu a členské štáty, aby v rámci stratégie Komisie na účinné riešenie neregulovaného používania antibiotík a pesticídov pri živočíšnej výrobe, výrobe morských plodov a akvakultúre zintenzívnili kontroly zamerané na monitorovanie antibiotík a iných zakázaných chemických rezíduí v dovoze z krajín mimo EÚ;

15. žiada, aby sa zaviedli opatrenia na zaručenie bezpečnosti a integrity poľnohospodárov v prípade, že sa podniknú určité kroky voči zvieratám;

16. zdôrazňuje, že pri akejkoľvek zmene treba zohľadniť čas, podporu a financovanie potrebné na to, aby ju chovatelia vykonali, jej hospodárske a byrokratické dôsledky a zotrvačnosť, ktorá ju môže sprevádzať; zdôrazňuje, že vzhľadom na riziko, že nízke rozpätia zisku spôsobia dlhé obdobia splácania úverov, je potrebné osobitne zohľadniť investičné náklady; konštatuje, že zmeny v záujme zlepšenia dobrých životných podmienok zvierat v poľnohospodárskych podnikoch si vyžadujú primerané prechodné obdobie; uznáva, že chovatelia sú zapojení do pretrvávajúceho investičného cyklu z dôvodu nedávnych iniciatív v oblasti dobrých životných podmienok zvierat a dlhých období návratnosti;

17. víta európsku iniciatívu občanov s názvom End the Cage Age (Skoncujme s klietkovým chovom); zdôrazňuje, že všetky zmeny v klietkovom chove bude musieť sprevádzať presné a jednoznačné vymedzenie toho, čo je klietka, a jej charakteristík pre jednotlivé druhy, aby sa zabezpečil účinný prechod na alternatívne systémy ustajnenia, ktoré sú už komerčne životaschopné a používané, ako sú podlahové, voľné a ekologické systémy chovu sliepok, parkové systémy, podlahové koterce, vonkajšie systémy s voľným výbehom a ekologické systémy chovu králikov, systémy voľného oprasenia a skupinového ustajnenia prasníc, podlahové a voliérové systémy chovu prepelíc alebo párové a skupinové systémy ustajnenia teliat;

18. naliehavo vyzýva Komisiu, aby v rámci vykonávania nových právnych predpisov presne a jasne vymedzila podmienky a zariadenia na šľachtenie jednotlivých druhov zvierat, ktoré by mali byť založené na príkladoch osvedčených postupov v alternatívnych systémoch ustajnenia; odporúča, aby Komisia zamerala svoju činnosť na posilňovanie potravinovej bezpečnosti a zvyšovanie odolnosti poľnohospodárskeho trhu EÚ; vyzýva na revíziu smernice Rady 1999/74/ES o nosniciach s cieľom rýchlo ukončiť a zakázať chov v batériových klietkach a zaviesť bezklietkové systémy pre všetky nosnice, vytvoriť rovnaké podmienky a zlepšiť životné podmienky zvierat chovaných v EÚ;

19. pripomína, že investície do lepších životných podmienok zvierat vedú k zvýšeniu výrobných nákladov bez ohľadu na druh chovaných zvierat; poznamenáva, že sa musí stanoviť dodatočná verejná pomoc alebo jasná návratnosť investícií z trhu, inak zvýšenie výrobných nákladov poľnohospodárom sťaží investovanie do dobrých životných podmienok zvierat alebo im v ňom zabráni, čo by bola nežiaduca situácia; preto sa domnieva, že zvyšovanie noriem v oblasti dobrých životných podmienok zvierat by sa malo uskutočňovať postupne a zodpovedne na základe systému finančných stimulov vrátane finančných prostriedkov mimo rozpočtu SPP;

20. naliehavo vyzýva Komisiu, aby rozhodla o primeranej finančnej podpore chovateľov hospodárskych zvierat s cieľom povzbudiť ich, aby investovali do lepších životných podmienok zvierat; naliehavo vyzýva Komisiu, aby tieto nedostatky urýchlene riešila a aby podporovala a vykonávala udržateľné zlepšenia v odmeňovaní úsilia poľnohospodárov; požaduje ďalšiu osobitnú finančnú podporu chovateľov spojenú s prechodom na alternatívne systémy ustajnenia zvierat v súvislosti s vykonávaním nových právnych predpisov, ktorými sa zakazuje klietkový chov, čo sa Komisia zaviazala uskutočniť do roku 2027 na základe výzvy Európskeho parlamentu vyjadrenej v uznesení z 10. júna 2021 o európskej iniciatíve občanov s názvom End the Cage Age (Skoncujme s klietkovým chovom); uznáva, že to závisí od opatrení na zabezpečenie potrebných dodatočných zdrojov v spojení so spravodlivými trhovými cenami; konštatuje, že hoci je neustále zvyšovanie noriem v oblasti dobrých životných podmienok zvierat a v iných oblastiach regulácie vždy vítané, predstavuje dodatočnú záťaž pre poľnohospodárov, ktorí tieto normy dodržiavajú; zdôrazňuje, že prvoradým záujmom by vždy malo byť zabezpečenie súladu a súdržnosti s existujúcimi normami ako prvý krok k zabezpečeniu toho, aby poľnohospodári, ktorí normy dodržiavajú najmenej, boli informovaní a začali existujúce normy dodržiavať predtým, ako budú akejkoľvek ďalšej záťaži vystavení progresívni poľnohospodári; zdôrazňuje, že príjmy poľnohospodárov a konkurencieschopnosť európskych chovateľov hospodárskych zvierat na svetovom poľnohospodárskom trhu sa musia zohľadniť na základe reciprocity v kontexte opatrení na posilnenie právnych predpisov EÚ v oblasti dobrých životných podmienok zvierat;

21. uvedomuje si obmedzenú celkovú súdržnosť medzi právnymi predpismi EÚ v oblasti dobrých životných podmienok zvierat a SPP na roky 2014 – 2020, ako aj nedostatočnú integráciu osobitných právnych predpisov do národných plánov rozvoja vidieka a nedostatočné prideľovanie finančných prostriedkov na cieľ dobrých životných podmienok zvierat s veľkými rozdielmi medzi jednotlivými členskými štátmi; nabáda členské štáty, aby vo svojich národných strategických plánoch vypracovali ekologické režimy v oblasti dobrých životných podmienok zvierat, a vyzýva Komisiu, aby zabezpečila, že národné strategické plány poskytnú poľnohospodárom podporu a usmernenia pri zlepšovaní noriem v oblasti dobrých životných podmienok zvierat; naliehavo požaduje, aby sa poskytla finančná podpora chovateľom, ktorí transformujú svoj podnik, a to aj prostredníctvom lepších podmienok ustajnenia, ktoré sú v súlade s fyzickými a behaviorálnymi potrebami zvierat, či už pomocou verejných politík (koherentná kombinácia rôznych nástrojov vrátane SPP a Európskeho námorného, rybolovného a akvakultúrneho fondu) alebo trhu, a aby sa spotrebiteľom poskytli jasné a transparentné informácie tým, že sa zabezpečí jasné a spoľahlivé označovanie živočíšnych produktov, pokiaľ ide o aspekty súvisiace s dobrými životnými podmienkami zvierat počas celého výrobného cyklu vrátane spôsobu výroby; okrem toho vyzýva na vykonávanie transparentnej, pozitívnej a nestigmatizujúcej komunikačnej stratégie pre všetky živočíšne výrobky s prihliadnutím na špecifiká niektorých tradičných regionálnych výrobkov s cieľom zvýšiť informovanosť o odborných znalostiach, význame a kvalite práce poľnohospodárov a chovateľov zvierat a o prínosoch nových právnych predpisov v oblasti dobrých životných podmienok zvierat;

22. vyzýva Komisiu, aby účinnejšie komunikovala o osvedčených postupoch a pomáhala ich zviditeľňovať a aby podporovala odvetvie chovu v jeho úsilí o dosiahnutie pokroku pozitívnymi opatreniami tým, že podporí prostriedky vykonávania, čím uzná úsilie všetkých zainteresovaných strán o rozbehnutie ich iniciatív a zaujme povzbudivý postoj, ktorý podnieti k začleňovaniu nových postupov;

23. naliehavo vyzýva členské štáty, aby vylúčili možnosť, aby poľnohospodári dostávali dobrovoľnú viazanú podporu v rámci SPP na dobytok určený na predaj na činnosti spojené s býčími zápasmi, tak, že z platieb proporcionálne vyčlenia počet kusov dobytka;

24. vyzýva Komisiu, aby investovala do kvality života poľnohospodárov, ktorí chovajú hospodárske zvieratá, a do atraktívnosti tohto povolania s cieľom zvýšiť motiváciu a produktivitu zabehnutých a budúcich poľnohospodárov, a tým priamo posilniť dobré životné podmienky zvierat;

25. navrhuje posilniť cenovo dostupnú odbornú prípravu pre poľnohospodárov a osoby, ktoré v tomto odvetví manipulujú so zvieratami, pridaním osobitného modulu počiatočnej a priebežnej odbornej prípravy v záujme zlepšenia zručností; vyzýva Komisiu, aby pravidelne preskúmavala úsilie členských štátov a poľnohospodárov o zlepšenie kvality vzdelávania a odbornej prípravy a aby osobitné odhodlanie zodpovedajúcim spôsobom odmeňovala; podporuje pokračujúce úsilie o zhromažďovanie príkladov najlepších postupov v oblasti vzdelávania a odbornej prípravy a ich výmenu s členskými štátmi prostredníctvom výročných správ; konštatuje, že mnohé z identifikovaných rizík v oblasti dobrých životných podmienok zvierat vyplývajú z konania a správania osôb, ktoré so zvieratami manipulujú, a majiteľov zvierat; nabáda Komisiu, aby overila, či je v národných strategických plánoch zahrnutá odborná príprava poľnohospodárov a osôb, ktoré so zvieratami manipulujú;

26. zdôrazňuje, že postupy zamerané na zlepšenie životných podmienok zvierat môžu viesť k vyšším výrobným nákladom a zvýšeniu pracovnej záťaže poľnohospodárov a že to musí byť kompenzované zodpovedajúcou odmenou; zdôrazňuje, že napríklad postupné zavádzanie voľného ustajnenia oprasených prasníc by si vyžadovalo dlhé prechodné obdobie, aby sa zabezpečilo, že vzniknuté dodatočné náklady sa vrátia z trhov, a vyžadovalo by si výstavbu nových budov; požaduje spoluprácu príslušných orgánov pri vydávaní stavebných povolení a znižovanie administratívnej záťaže;

27. zdôrazňuje, že niektoré opatrenia, ktoré údajne zlepšujú životné podmienky zvierat, môžu byť v skutočnosti kontraproduktívne a oslabovať iné aspekty udržateľnosti, najmä v otázkach dobrých podmienok, zdravia a bezpečnosti a boja proti antimikrobiálnej rezistencii, ako aj úsilie o zníženie emisií skleníkových plynov, ak sa nevypracujú komplexne; uvádza ako príklad skutočnosť, že voľný chov králikov môže zvýšiť stres a úmrtnosť zvierat a že spoločné klietky v králikárňach môžu viesť k agresívnemu správaniu samíc, čo spôsobuje stres, zranenia a zníženú výkonnosť ( 15 ) ; poukazuje na to, že chov na voľnom priestranstve tiež môže viesť k zníženej kontrole nad trusom a emisiami a k väčšiemu množstvu potrebného krmiva, čo môže viesť k väčšej uhlíkovej stope; upozorňuje, že existuje lineárny vzťah medzi rastúcimi rozmermi kotercov a emisiami amoniaku ( 16 ) , v dôsledku čoho poľnohospodári čelia protichodným právnym predpisom o dobrých životných podmienkach zvierat a environmentálnych otázkach; konštatuje, že systémy úplne voľného ustajnenia oprasených prasníc alebo náhle ukončenie klietkového chovu by mohli vytvoriť ďalšie zdroje infekcie medzi hospodárskymi zvieratami a zvýšiť stres spôsobený územnou dominanciou a súperením; poukazuje na to, že ustajnenie mladých teliat alebo prasiatok v primeraných ohradách v určitých fázach ich životného cyklu môže pomôcť obmedziť šírenie chorôb zvierat a patogénnych infekcií a predchádzať oslabeniu a úmrtnosti, ktorým sa dá vyhnúť ( 17 ) ; v tejto súvislosti pripomína, že je preto potrebný prístup prispôsobený jednotlivým druhom; vyzýva Komisiu, aby dôkladne posúdila akýkoľvek potenciálne škodlivý vplyv každého návrhu na zdravie a dobré životné podmienky zvierat;

28. zdôrazňuje závažnosť problému v chove ošípaných, pokiaľ ide o dobré životné podmienky zvierat, tzv. ohryzovania chvostov, s ktorým je spojené množstvo faktorov; konštatuje, že pri dôkladnom výskume a analýze rizikových faktorov, ktoré vyvolávajú toto správanie, došlo k technickým ťažkostiam v celej EÚ; konštatuje, že to znamená, že doteraz sa nenašlo žiadne spoľahlivé riešenie, čo viedlo k rozšírenej praxi kupírovania chvostov napriek značnému úsiliu Komisie a Európskeho parlamentu o šírenie informácií a najlepších postupov týkajúcich sa chovu ošípaných s neporušenými chvostmi; vyjadruje poľutovanie nad tým, že doteraz len dva členské štáty zakázali kupírovanie chvostov; zdôrazňuje, že zabezpečenie vhodného obohatenia prostredia, najmä materiálov, s ktorými možno manipulovať, ako aj dostatočného priestoru, zavedenie osvedčených postupov kŕmenia a poskytnutie pevnej podlahy môže výrazne znížiť problém ohryzovania chvostov; navrhuje, aby sa financovalo a realizovalo viac vedeckého výskumu s cieľom zmapovať hospodársky udržateľný spôsob, ktorý zaručí komerčný chov ošípaných v uzavretých priestoroch s neporušenými chvostmi; domnieva sa, že v rámci súčasných právnych predpisov sú potrebné riešenia na zaručenie dobrých životných podmienok ošípaných a obmedzenie používania antimikrobiálnych látok na liečbu poranených ošípaných; naliehavo vyzýva Komisiu, aby zabezpečila, že všetky členské štáty budú dodržiavať zákaz rutinného kupírovania chvostov ošípaných; okrem toho sa domnieva, že je potrebné objasniť sankcie v prípade kupírovania chvostov, keď sa ošípané chovajú v jednom členskom štáte a vyvážajú sa do iného na výkrm ( 18 )

29. pripomína, že plné vykonávanie súčasných právnych predpisov v každom členskom štáte má zásadný význam pre posilnenie dobrých životných podmienok zvierat v poľnohospodárskych podnikoch a zabezpečenie spravodlivých a rovnakých podmienok na vnútornom trhu;

30. uznáva úsilie európskeho odvetvia chovu ošípaných o hľadanie alternatív ku kastrácii prasiatok a zdôrazňuje potrebu zmien vo veterinárnych predpisoch pre chov ošípaných, aby sa zohľadnil pokrok v oblasti alternatív ku kastrácii prasiatok;

31. vyzýva Komisiu, aby v jednotlivých členských štátoch zaručila dostupnosť harmonizovaného zoznamu EÚ obsahujúceho produkty a protokoly určené na analgéziu a anestéziu pri kastrácii prasiatok; vyzýva Komisiu, aby umožnila krátkodobé skladovanie veterinárnych liekov v poľnohospodárskych podnikoch a umožnila veterinárnym lekárom, aby ich tam ponechali v súlade s prísnymi ustanoveniami regulačného rámca;

32. konštatuje, že výroba bielej hydinovej pečene je založená na poľnohospodárskych postupoch, ktoré rešpektujú kritériá dobrých životných podmienok zvierat, keďže ide o extenzívnu formu výroby, ktorá sa uskutočňuje prevažne na rodinných farmách, kde vtáky trávia 90 % svojho života na otvorenom priestranstve a kde sa v rámci fázy vykrmovania, ktorá trvá priemerne 10 až 12 dní s 2 kŕmeniami za deň, rešpektujú biologické parametre zvierat;

33. víta, že Komisia 12. mája 2021 uverejnila strategické usmernenia pre udržateľnejšiu a konkurencieschopnejšiu akvakultúru EÚ; zdôrazňuje význam podpory rozvoja odvetvia akvakultúry v EÚ smerom k udržateľnejším metódam, ktoré venujú osobitnú pozornosť dobrým životným podmienkam rýb, s cieľom riešiť súčasnú nadmernú závislosť od dovozu; víta skutočnosť, že parlamentný Výbor pre rybárstvo pripravuje iniciatívnu správu týkajúcu sa týchto usmernení; vyzýva Komisiu, aby predložila osobitné vedecky podložené ustanovenia týkajúce sa dobrých životných podmienok rýb z farmového chovu;

34. vyzýva Komisiu, aby zlepšila vnútorný trh začlenením zmien vyplývajúcich z aktualizovaných právnych predpisov EÚ v oblasti dobrých životných podmienok zvierat, vypracovaním harmonizovanej, komplexnej a spoločnej stratégie v oblasti dobrých životných podmienok zvierat v európskych krajinách s harmonizovaným vykonávaním príslušných právnych predpisov a zabezpečením toho, aby sa neznížili ambície a normy na zlepšenie životných podmienok zvierat, a zároveň monitorovaním riadneho vykonávania a dodržiavania existujúcich právnych predpisov v členských štátoch;

35. naliehavo vyzýva Komisiu, aby informovala spotrebiteľov a zvyšovala povedomie o realite živočíšnej výroby a jej skutočnom vplyve na životné prostredie, biodiverzitu a klímu, ako aj o rozmanitosti a pôvode výrobných metód tým, že bez dogmatizmu či stigmatizácie ukáže, akú starostlivosť a pozornosť chovatelia venujú svojim zvieratám; vyzýva Komisiu a členské štáty, aby výrazne zlepšili verejnú informovanosť a chápanie reality živočíšnej výroby a dobrých životných podmienok zvierat, a to aj prostredníctvom vzdelávania v školách;

36. žiada Komisiu, aby predtým, ako ďalej sprísni alebo rozšíri pravidlá, prepracovala svoj návrh regulačného rámca s cieľom zlepšiť životné podmienky zvierat v EÚ tým, že bude jasnejší, komplexnejší, predvídateľnejší a prístupnejší v záujme zrozumiteľnejších cieľov a ukazovateľov a menšieho priestoru pre interpretáciu a umožnenia a uľahčenia jednotnej vnútroštátnej transpozície členskými štátmi; navrhuje aktualizovať všeobecnú smernicu v súlade s najnovšími vedeckými poznatkami, aby zahŕňala ciele Komisie a očakávania občanov, pokiaľ ide o dobré životné podmienky hospodárskych zvierat, ako aj výsledkov systematického výskumu, a zároveň pracovať na osobitných smerniciach pre jednotlivé druhy s náležitým ohľadom na povahu chovu, rôzne etapy života zvierat, postupy v poľnohospodárskych podnikoch, ktoré nesúvisia s chovom, tradície a regionálne podmienky a rozmanitosť pôdnych a klimatických podmienok;

37. konštatuje, že súčasné právne predpisy EÚ o dobrých životných podmienkach zvierat nie sú komplexné, a vyzýva Komisiu, aby posúdila potrebu a vplyv osobitných právnych predpisov v oblasti dobrých životných podmienok zvierat na základe najnovších vedeckých poznatkov o druhoch určených na výrobu potravín, na ktoré sa v súčasnosti nevzťahujú osobitné právne predpisy týkajúce sa jednotlivých druhov; berie na vedomie nedostatok ukazovateľov dobrých životných podmienok zvierat, ktoré sú zamerané na zvieratá, vo všeobecnej smernici a v smerniciach Rady 2008/120/ES o ošípaných, 2007/43/ES o kurčatách a 1999/74/ES o nosniciach; okrem toho berie na vedomie nedostatok kvantifikovateľných požiadaviek na vykonávanie a monitorovanie environmentálnych podmienok, ako je kvalita ovzdušia (dusík, CO 2 , prach), osvetlenie (trvanie, jas) a minimálny hluk, čo nielen vplýva na dobré životné podmienky zvierat, ale aj narúša hospodársku súťaž v dôsledku priestoru na rôzny výklad; vyzýva Komisiu, aby stanovila takéto vykonateľné a kvantifikovateľné ukazovatele, ktoré by mali byť špecifické pre jednotlivé druhy a z vedeckého hľadiska aktuálne;

38. naliehavo vyzýva Komisiu, aby objasnila svoj rámec na monitorovanie členských štátov, zabezpečila, že škodlivé postupy sa budú riešiť, a začala konanie o nesplnení povinnosti v prípade nedodržiavania pravidiel; zdôrazňuje význam technológií precízneho chovu hospodárskych zvierat vrátane potenciálu nástrojov na monitorovanie zdravia a dobrých životných podmienok zvierat v poľnohospodárskych podnikoch, ktoré pomáhajú predchádzať výskytu ohnísk chorôb v poľnohospodárskych podnikoch a lepšie ich kontrolovať; zdôrazňuje, že mieru nedodržiavania právnych predpisov v oblasti dobrých životných podmienok zvierat spôsobujú mnohé faktory vrátane nevykonateľných a nekvantifikovateľných ukazovateľov zameraných na zvieratá; konštatuje, že frekvencia kontrol v členských štátoch sa pohybuje od minima 1 % do maxima 30 %; vyjadruje znepokojenie nad tým, že tieto veľké rozdiely vo frekvencii kontrol znamenajú buď nedodržiavanie nariadenia o kontrole ( 19 ) , alebo vysoký tlak na poľnohospodárov; vyzýva preto Komisiu a členské štáty, aby harmonizovali vykonávanie nariadenia o kontrole s cieľom zladiť frekvenciu kontrol medzi členskými štátmi a odvetviami chovu hospodárskych zvierat; vyzýva Komisiu, aby každoročne podávala Európskemu parlamentu správu o svojich opatreniach a opatreniach členských štátov na zlepšenie životných podmienok zvierat chovaných v poľnohospodárskych podnikoch v EÚ;

39. žiada Komisiu, aby ku každému rozhodnutiu pripojila vedecké posúdenie a posúdenie vplyvu (vrátane environmentálnych, hospodárskych a sociálnych vplyvov), ktoré by malo zohľadňovať rôznorodosť poľnohospodárskych metód v každom odvetví v EÚ a analyzovať situáciu z hľadiska zvierat (podľa jednotlivých druhov a v rôznych štádiách produkcie), ako aj poľnohospodárov, s cieľom zohľadniť očakávania občanov a vytvoriť systém účinného šľachtenia, a tak zabezpečiť, aby zvieratá žili v priaznivých podmienkach, aby sa rešpektovali dobré životné podmienky zvierat a poľnohospodári dosahovali hospodárske zisky;

40. zdôrazňuje, že členské štáty by mali zabezpečiť vhodné režimy presadzovania, ktoré by členské štáty mohli navzájom harmonizovať, a že členské štáty musia vždy zabezpečiť prísne presadzovanie právnych predpisov EÚ; vyzýva Komisiu, aby Európskemu parlamentu predkladala pravidelné správy o vykonávaní a presadzovaní právnych predpisov EÚ v oblasti dobrých životných podmienok zvierat, v ktorých by sa mali identifikovať nedostatky a uviesť rozpis porušení podľa členských štátov, druhov zvierat a typov porušení;

41. vyzýva Komisiu, aby zlepšila spoluprácu medzi všetkými dotknutými zainteresovanými stranami a sprostredkovala dialóg medzi rôznymi zainteresovanými stranami v členských štátoch, aby mohli spoločne posudzovať vývoj systémov chovu hospodárskych zvierat; podporuje zdieľanie takzvaných osvedčených postupov medzi odvetviami chovu hospodárskych zvierat a medzi krajinami; dúfa, že sa vyvinú nástroje, ktoré podnietia priekopníckych chovateľov k účasti na rozvojových projektoch; požaduje zapojenie chovateľov a vedcov špecializujúcich sa na dobré životné podmienky zvierat do všetkých stupňov štúdií uskutočňovaných v rôznych regiónoch Európy; dúfa, že dokumenty vychádzajúce zo štúdií a dokumenty na popularizáciu osvedčených postupov budú preložené do všetkých jazykov Európskej únie; uznáva potenciál programu Horizont Európa v záujme výskumu a inovácií a očakáva primeranú geografickú rovnováhu medzi členskými štátmi, pokiaľ ide o projekty; nabáda Komisiu, aby presadzovala prístup zameraný na výsledky ako vhodné prostredie na zhromaždenie zástupcov členských štátov, vedeckých orgánov, zainteresovaných strán, poľnohospodárov a MVO a na výmenu názorov a najlepších postupov v záujme zabezpečenia jednotnejšieho vykonávania budúcich právnych predpisov v oblasti dobrých životných podmienok zvierat v členských štátoch v súlade s cieľmi zelenej dohody;

42. víta zriadenie referenčných centier EÚ zameraných na dobré životné podmienky rôznych druhov a kategórií zvierat (EURCAW) ako súčasť stratégie EÚ v oblasti ochrany a dobrých životných podmienok zvierat na obdobie 2012 – 2015; nabáda Komisiu, aby ďalej rozvíjala sieť EURCAW, najmä v prípade druhov, na ktoré sa nevzťahujú osobitné právne predpisy, ako účinnú platformu na konzistentné a jednotné šírenie technických informácií v členských štátoch o tom, ako by sa mali vykonávať právne predpisy EÚ;

43. poukazuje na to, že cielené individuálne postupy riadenia majú na dobré životné podmienky zvierat často podstatný vplyv; vyzýva Komisiu, aby v súvislosti s budúcimi projektmi zaviedla prístup založený na výsledkoch, vedeckých dôkazoch, odborných poznatkoch a na partnerskej výmene najlepších postupov medzi poľnohospodármi;

44. zdôrazňuje význam pravidelnej výmeny názorov so zástupcami vnútroštátnych a regionálnych orgánov, organizáciami poľnohospodárov a zúčastnených strán, MVO, občanmi a odborníkmi o príkladoch osvedčených postupov a o potrebných zlepšeniach v oblasti dobrých životných podmienok zvierat; poukazuje na to, že prenos poznatkov v tejto oblasti je i napriek nízkym nákladom mimoriadne účinný, a preto ho treba v praxi častejšie využívať; v tejto súvislosti víta skutočnosť, že Komisia obnovila mandát Platformy EÚ pre dobré životné podmienky zvierat; zastáva názor, že by sa mala ďalej posilňovať a uľahčovať výmena osvedčených postupov a prenos poznatkov s cieľom pomôcť zainteresovaným stranám urýchliť a zjednodušiť proces ich pravidelných výmen, ako aj uchovávať a zabezpečovať ich tok informácií; zdôrazňuje význam uskutočňovania takýchto pravidelných výmen aj so zástupcami krajín mimo EÚ, ktoré dovážajú zvieratá z Únie;

45. naliehavo žiada Komisiu, aby prepojila svoje rôzne stratégie uplatňovaním pravidiel, ktoré boli vypracované tak, aby sa dosiahol súlad s Európskou zelenou dohodou, so stratégiou Z farmy na stôl, stratégiou EÚ v oblasti biodiverzity do roku 2030 a poľnohospodárskymi politikami týkajúcimi sa obchodu, obchodných postupov a propagácie; zdôrazňuje, že ucelenosť týchto stratégií je predpokladom životaschopného poľnohospodárskeho odvetvia; požaduje, aby zrevidované právne predpisy v oblasti dobrých životných podmienok zvierat boli v plnom súlade s prioritami Európskej zelenej dohody a stratégie Z farmy na stôl, čím sa rozšíri ich rozsah pôsobnosti a pružnosť potrebná na prispôsobenie sa najnovšiemu vedeckému a technologickému vývoju; vyzýva Komisiu, aby zosúladila obchodnú politiku s normami EÚ v oblasti ochrany zvierat a dobrých životných podmienok zvierat tým, že prehodnotí obchodné dohody s tretími krajinami a zaistí reciprocitu nových bilaterálnych a multilaterálnych obchodných dohôd, aby vytvorila rovnaké podmienky, zabránila narušeniu hospodárskej ziskovosti vlastných výrobcov a zabezpečila, že budú spĺňať normy EÚ v oblasti dobrých životných podmienok zvierat a kvality výrobkov;

46. vyzýva Komisiu, aby prepojila rôzne právne akty týkajúce sa dobrých životných podmienok zvierat, či už v poľnohospodárskych podnikoch, počas prepravy, alebo počas zabíjania;

Označovanie dobrých životných podmienok zvierat

47. vyjadruje poľutovanie nad obmedzenou hospodárskou návratnosťou chovateľov, ktorí sa dobrovoľne snažia uznať dobré životné podmienky zvierat; ďalej poznamenáva, že úspech označovania dobrých životných podmienok zvierat bude možný len vtedy, ak sa zabezpečí hospodárska návratnosť z vyššej ceny a spravodlivé rozdelenie nákladov a prínosov v celom agropotravinovom reťazci, čo chovateľom umožní spravodlivý podiel na vyššej cene, ktorú zaplatí spotrebiteľ pri nákupe potravinových výrobkov spĺňajúcich požiadavky EÚ na označovanie dobrých životných podmienok zvierat;

48. vyzýva Komisiu, aby na multilaterálnej úrovni a v dvojstranných dohodách rokovala o doložkách o reciprocite, pokiaľ ide o dodržiavanie noriem v oblasti dobrých životných podmienok zvierat pri dovážaných výrobkoch, a to aj na účely poskytovania presných informácií spotrebiteľom;

49. zdôrazňuje, že zavedenie označovania dobrých životných podmienok zvierat vyžaduje, aby už v počiatočnej fáze existovali harmonizované povinné pravidlá, ktoré sú vypracované v spolupráci so všetkými zainteresovanými stranami a založené na jasných vedeckých ukazovateľoch, spolu s rozsiahlymi propagačnými kampaňami a vzdelávacími činnosťami zameranými na poskytovanie informácií európskym spotrebiteľom;

50. vyzýva Komisiu, aby zaručila tiež dobré životné podmienky zvierat v zvyšnej časti reťazca nadväzujúceho na výrobcu a aby ich začlenila do harmonizovaných ustanovení o dobrovoľnom označovaní;

51. vyzýva Komisiu, aby začala pracovať na komplexnom systéme označovania zvierat v EÚ s cieľom vytvoriť povinný rámec EÚ pre dobrovoľné označovanie, ktorý by sa mal vzťahovať na všetky podniky so živočíšnou výrobou, ale zahŕňal a uznával by osobitné vlastnosti každého druhu, aby sa obmedzili riziká narušenia hospodárskej súťaže na vnútornom trhu, a zároveň by ponechal dostatočný priestor pre súkromné iniciatívy, ktoré investujú do rozmanitosti produktov a dodržiavajú prísnejšie normy v oblasti dobrých životných podmienok zvierat ako možnosť ovplyvňovať trh;

52. žiada Komisiu, aby navrhla harmonizovaný a povinný rámec EÚ so spoločnými požiadavkami na dobrovoľné označovanie dobrých životných podmienok zvierat, ktorý bude založený na pravidlách EÚ a bude od členských štátov požadovať, aby zaznamenávali rôzne používané prístupy; žiada, aby sa špecifikácie rámca vypracovali podľa technicky realistického a vedecky podloženého prístupu, v ktorom sa odrazia výrobné metódy v celom cykle, a aby tento rámec zabezpečil chovateľom hospodársku návratnosť hodnoty s cieľom umožniť pokrok v oblasti dobrých životných podmienok zvierat podporovaný trhom; trvá na tom, že systém označovania musí byť založený na jasnom súbore technických odkazov s riadne vymedzeným používaním pojmov a tvrdení, ktoré sa môžu používať pri uvádzaní na trh, aby nedochádzalo k zavádzaniu spotrebiteľov a oslabovaniu dobrých životných podmienok zvierat;

53. pripomína, že takéto označovanie by sa malo v záujme jednotnosti používať aj na spracované výrobky a zložky živočíšneho pôvodu; odporúča, aby navrhovaný systém označovania dobrých životných podmienok zvierat zohľadňoval popri dobrých životných podmienkach zvierat rastúci dopyt spotrebiteľov po informáciách a súbežné ciele stratégie Z farmy na stôl, pokiaľ ide o udržateľnosť, zdravie a stravu;

54. vyzýva Komisiu, aby podrobne preskúmala možné následky zavedenia povinného rámca EÚ so spoločnými požiadavkami na označovanie, najmä na chovateľov hospodárskych zvierat, a aby pritom dôkladne posúdila vplyv na všetkých aktérov zapojených do potravinového dodávateľského reťazca, od poľnohospodárov po spotrebiteľov, a to najmä na základe skúseností s verejnými systémami označovania, ktoré boli zavedené v posledných rokoch v niektorých členských štátoch; vyzýva Komisiu, aby zabránila konfliktom medzi možnými budúcimi systémami a existujúcimi systémami označovania, najmä v súvislosti s povinnými požiadavkami v osobitných smerniciach o dobrých životných podmienkach zvierat; vyjadruje znepokojenie nad výsledkami predchádzajúceho posúdenia vplyvu, ktoré vykonala Komisia v roku 2012 a v ktorom sa uvádza, že označovanie by zvýšilo náklady odvetvia bez toho, aby sa nevyhnutne zvýšili prínosy;

55. vyzýva Komisiu, aby zaviedla politiku na ochranu európskeho chovu hospodárskych zvierat tým, že zakáže dovoz hospodárskych zvierat alebo mäsa, ktoré nespĺňajú európske normy v oblasti dobrých životných podmienok zvierat, do Európy;

o

o o

56. poveruje svoju predsedníčku, aby postúpila toto uznesenie Rade a Komisii.

(1) Prijaté texty, P9_TA(2021)0295.

(2) Ú. v. ES L 221, 8.8.1998, s. 23.

(3) Ú. v. ES L 203, 3.8.1999, s. 53.

(4) Ú. v. EÚ L 182, 12.7.2007, s. 19.

(5) Ú. v. EÚ L 10, 15.1.2009, s. 7.

(6) Ú. v. EÚ L 47, 18.2.2009, s. 5.

(7) Ú. v. EÚ C 263, 25.7.2018, s. 90.

(8) Ú. v. EÚ C 345, 16.10.2020, s. 28.

(9) Prijaté texty, P9_TA(2021)0277.

(10) Ú. v. EÚ C 86, 7.3.2019, s. 173.

(11) Štúdia vypracovaná pre Komisiu s názvom Future of EU livestock: How to contribute to a sustainable agricultural sector? (Budúcnosť hospodárskych zvierat v EÚ: ako prispieť k udržateľnému poľnohospodárstvu?), jún 2020.

(12) Európske stredisko pre monitorovanie trhu s produktmi rybolovu a akvakultúry, The EU fish market: 2015 edition (Trh s rybami v EÚ: vydanie v r. 2015).

(13) Štúdia Európskeho parlamentu s názvom End the cage age: Looking for alternatives (Skoncujme s klietkovým chovom: hľadanie alternatív), november 2020.

(14) Štúdia vypracovaná pre Komisiu s názvom Future of EU livestock: How to contribute to a sustainable agricultural sector? (Budúcnosť hospodárskych zvierat v EÚ: ako prispieť k udržateľnému poľnohospodárstvu?), jún 2020.

(15) Fortun-Lamothe, L., Savietto, D., Gidenne, T., Combes, S., Le Cren, D., Davoust C., Warin, L., Démarche participative pour la conception d’un système d’élevage cunicole socialement accepté, „Colloque Bien-être animal: des valeurs à partager“ (Participačná iniciatíva zameraná na vytvorenie spoločensky akceptovaného systému chovu králikov, sympózium Dobré životné podmienky zvierat: spoločné hodnoty), Štrasburg, 1. a 2. júla 2019.

(16) Guingand, N, „Réduire la densité animale en engraissement: quelles conséquences sur l’émission d’odeurs et d’ammoniac?“, Journées Recherche Porcine (Zníženie hustoty chovu vo fáze výkrmu: účinky na emisie zápachu a amoniaku, Francúzske dni výskumu ošípaných), 39, s. 43 – 48, 2007.

(17) Kollenda, E., Baldock, D., Hiller, N., Lorant, A., Assessment of environmental and socio-economic impacts of increased animal welfare standards: transitioning towards cage-free farming in the EU (Hodnotenie environmentálnych a sociálno-ekonomických dosahov prísnejších noriem v oblasti dobrých životných podmienok zvierat: prechod na bezklietkový chov v EÚ), správa o politike, Inštitút pre európsku environmentálnu politiku, Brusel a Londýn, október 2020.

(18) Pozri závery Rady z 5. októbra 2021 o kríze v sektore bravčového mäsa a návrh správy Komisie o audite vykonanom v Dánsku od 9. do 13. októbra 2017 s cieľom vyhodnotiť činnosti členských štátov s cieľom zabrániť ohryzovaniu chvostov a rutinnému kupírovaniu chvostov ošípaných.

(19) Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín (Ú. v. EÚ L 95, 7.4.2017, s. 1).